32002R0221
L 037/4
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 221/2002 НА КОМИСИЯТА
от 6 февруари 2002 година
за изменение на Регламент (ЕО) № 466/2001 за определяне на максималното съдържание на някои замърсители в храните
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 315/93 на Съвета от 8 февруари 1993 г. за установяване на общностни процедури относно замърсителите в храните (1), и по-специално член 2, параграф 3 от него,
като има предвид, че
(1)
Регламент (ЕИО) № 315/93 предвижда, че трябва да се определи максималното съдържание на някои замърсители в храните с оглед опазване на общественото здраве.
(2)
Регламент (ЕО № 466/2001 на Комисията (2), изменен с Регламент (ЕО) № 2375/2001 на Съвета (3), определя максималното съдържание на някои замърсители в храните, които да се прилагат от 5 април 2002 година. В частност, приложение I към него определя съдържанието на олово, кадмий и живак в някои продукти на риболова.
(3)
От значение е, в интерес на опазване на общественото здраве, съдържанието на замърсители да се поддържа на нива, приемливи в токсикологично отношение. Максималното съдържание на олово, на кадмий и на живак трябва да е безопасно и толкова слабо, колкото е разумно възможно (ALARA), опирайки се на добра производствена и земеделска/рибарска практики. Въз основа на нови аналитични данни е необходимо да се преразгледат съответните разпоредби в приложение I към Регламент (ЕО) № 466/2001 за тези замърсители в някои продукти на риболова. Преразгледаните разпоредби осигуряват високо ниво на опазване здравето на потребителите.
(4)
Мерките, предвидени в настоящия регламент, са в съответствие със становището на Постоянния комитет по храните,
ПРИЕ НАСТОЯЩИЯ РЕГЛАМЕНТ:
Член 1
Приложение I към Регламент (ЕО) № 466/2001 се изменя в съответствие с приложението към настоящия регламент.
Член 2
Настоящият регламент влиза в сила на двадесетия ден след публикуването му в Официален вестник на Европейските общности.
Той се прилага, считано от 5 април 2002 година
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 6 февруари 2002 година.